በኮሮና ቫይረስ በኢትዮጵያ የመጀመሪያው ሞት ተመዘገበ
 አዲስ አበባ፡- በኮሮና ቫይረስ ምክንያት የአንዲት ኢትዮጵያዊት ህይወት ማለፉን ጤና ጥበቃ ሚኒስቴር አስታወቀ፡፡ የጤና ሚኒስትሯ ዶክተር ሊያ ታደሰ እንደገለፁት በቫይረሱ ህይወታቸውን ያጡት የ60 ዓመት ኢትዮጵያዊት መጋቢት 19 ቀን 2012 ዓ.ም በኮሮና ቫይረስ በሽታ ምልክት ታይቶባቸው በለይቶ ማከሚያ ገብተው የህክምና እርዳታ እየተደረገላቸው የነበረ ሲሆን በመጋቢት 22 ቀን 2012 ዓ.ም ኮሮና ቫይረስ ተገኝቶባቸው እንደነበር አስታውሰዋል:: ከመጋቢት 22 አንስቶ ላለፉት ስድስት ቀናት በፅኑ ህክምና ላይ የነበሩ ሲሆን በትላንትና እለት ህይወታቸው ማለፉን ገልፀዋል፡፡ሚኒስትሯ በመግለጫቸው የኮሮና በሽታ በቻይና ውሃን ከተማ ከተቀሰቀሰበት ግዜ አንስቶ ወደ ኢትዮጵያ ቫይረሱ እንዳይገባ እንዲሁም ከገባ ምላሽ ለመስጠት የሚያስችል ዝግጅት እያደረገ መቆየቱ አስታውሶ ቫይረሱ ወደ ኢትዮጵያ ከገባ ጀምሮ ህብረተሰቡ የጥንቃቄ እርምጃዎችን ተግባራዊ እንዲያደርግ ቅስቀሳዎችን እያደረገና የተጠቂዎችን ቁጥርና የጤና ሁኔታቸው እያሳወቀ መቆየቱን አመልክተዋል፡፡ ህብረተሰቡ በዚህ ሳይደናገጥ ለተለያዩ ጉዳዮች በአንድ ቦታ መሰባሰብን በማስወገድ፣ እጅን አዘውትሮ በመታጠብ፣ በአካል ንክኪ የሚደረግ ሰላምታን በመተውና አካላዊ መራራቅን (ቢያንስ አንድ ሜትር) ተግባራዊ በማድረግ የበሽታውን ስርጭት እንዲከላከል በጥብቅ አሳስቧል፡፡ በተያያዘ ዜና በኢትዮጵያ ተጨማሪ አምስት ሰዎች በኮሮና ቫይረስ መያዛቸው የጤና ሚኒስቴር ገልጿል:: በሚኒስቴሩ መግለጫ ባለፈው 24 ሰዓታት ውስጥ 59 የላብራቶሪ ምርመራዎች የተደረጉ ሲሆን፥ ከእነዚህም ውስጥ አምስቱ ሰዎች በኮሮና ቫይረስ መያዛቸው ተረጋግጧል ብሏል። ሶስቱ ታማሚዎች ኢትዮጵያውያ ሲሆኑ፥ አንዱ ኤርትራዊ እና አንዱ ደግሞ ሊቢያዊ መሆናቸው ተገልጿል። በቫይረሱ መያዛቸው የተረጋገጠው አምስቱ ግለሰቦች በአዲስ አበባ የሚገኙ መሆናቸው ተጠቅሷል፡፡ እስከ ትላንት በኢትዮጵያ በቫይረሱ የተያዙ ሰዎች ቁጥር 43 መድረሱን የሚኒስቴሩ መግለጫ አመልክቷል። አዲስ ዘመን መጋቢት 28/2012ተገኝ ብሩ